**Délegyháza Község Önkormányzata Képviselő-testületének**

**17/2016. (XI.22.) önkormányzati rendelete**

**a települési adóról**

Délegyháza Község Önkormányzat Képviselő-testülete a helyi adókról szóló 1990. évi C. törvény 1. § (1) bekezdésében és 1/A. § (1) bekezdésében kapott felhatalmazás alapján, az Alaptörvény 32. Cikk (1) bekezdés a) és h) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva a következőket rendeli el:

**1. Általános rendelkezések**

**1.§** Délegyháza Község Önkormányzata (a továbbiakban: Önkormányzat) a helyi adókról szóló 1990. évi C. törvény (továbbiakban: Htv.) 1/A. §-a alapján – az e rendeletben meghatározott feltételekkel – határozatlan időtartamra települési adót vezet be.

**2. Az adókötelezettség**

**2.§** Adóköteles az Önkormányzat illetékességi területén lévő,

a) külterületen fekvő termőföld,

b) a halgazdálkodásról és a hal védelméről szóló törvény szerinti víztározó, bányató területe,

c) az ingatlan-nyilvántartásban mocsárként nyilvántartott földterület,

(továbbiakban együtt: ingatlan).

**3. Az adó alanya**

**3.§** (1) Az adó alanya a Htv. 1/A.§ (1) bekezdésében meghatározott kivételekkel az, aki a naptári év (a továbbiakban: év) első napján az ingatlan tulajdonosa.

(2) Nem lehet a települési adó alanya állam, önkormányzat, szervezet, továbbá – e minőségére tekintettel – vállalkozó.

(3) Több tulajdonos esetén a tulajdonosok tulajdoni hányadaik arányában adóalanyok.

(4) Valamennyi tulajdonos által írásban megkötött és az adóhatósághoz benyújtott megállapodásban a tulajdonosok az adóalanyisággal kapcsolatos jogokkal és kötelezettségekkel egy tulajdonost is felruházhatnak.

(5) Amennyiben a tulajdonos vállalkozóként vállalkozási tevékenységet folytat a tulajdonában álló ingatlanán, úgy e tevékenységére tekintettel nem alanya a települési adónak.

**4. Az adómentesség**

**4.§** Mentes az adó alól

a) az az ingatlan, amely az adóév első napján és az adóév egészében, annak teljes területére vonatkozóan tényleges mezőgazdasági művelés alatt áll, és e tényt az adózó a hiteles földhasználati lap benyújtásával, illetőleg a tényleges földhasználó teljes bizonyító erejű magánokiratba foglalt nyilatkozatával igazolja, azzal, hogy nem minősül mezőgazdasági művelésnek, ha az ingatlanon kizárólag a gyomnövények megtelepedésének és terjedésének megakadályozására alkalmas munkát (pl. gyommentesítés, kaszálás) végeznek,

b) az ingatlan-nyilvántartásban halastó művelési ágban nyilvántartott földrészlet.

**5. Az adókötelezettség keletkezése, változása és megszűnése**

**5.§** (1) Az adókötelezettség, a 2. § szerinti adókötelezettséget megalapozó adatnak, ténynek, illetve a 3. § (1) bekezdése szerinti tulajdonosnak az ingatlan-nyilvántartásba történő bejegyzését (átvezetését, feljegyzését) követő év első napján keletkezik.

(2) Az adókötelezettséget érintő változást a következő év első napjától kell figyelembe venni.

(3) Az adókötelezettség a 2. § szerinti adókötelezettséget megalapozó adatnak, ténynek, illetve a 3. § (1) bekezdése szerinti tulajdonosnak az ingatlan-nyilvántartásból történő törlése évének utolsó napján szűnik meg.

**6. Az adó alapja**

**6.§** Az adó alapja az ingatlan m2-ben számított területe.

**7. Az adó mértéke**

**7.§** A települési adó évi mértéke

a) a halgazdálkodásról és a hal védelméről szóló törvény szerinti víztározó, bányató esetében 3,-Ft/m2/év,

b) az ingatlan-nyilvántartásban mocsárként nyilvántartott földterület esetében 3,- Ft/m2/év,

c) az a) és b) pontba nem tartozó, a 150. számú Budapest – Kunszentmiklós – Tass - Kelebia vasútvonaltól keletre fekvő ingatlanok esetében 10,- Ft/m2/év;

d) az a) és b) pontba nem tartozó, a 150. számú Budapest – Kunszentmiklós – Tass – Kelebia vasútvonaltól nyugatra fekvő ingatlanok esetében 20,- Ft/m2/év.

**8. Eljárási szabályok**

**8.§** (1) A települési adót az adóhatóság kivetéssel állapítja meg az adóalany bevallása alapján.

(2) Az adóalanynak az adókötelezettség keletkezését követő 15 napon belül kell adóbevallást tennie az önkormányzati adóhatóság által e célra rendszeresített nyomtatványon.

(3) Az adóalany minden adókötelezettséget érintő változást 15 napon belül köteles az önkormányzati adóhatóság részére bejelenteni.

(4) Nem kell újabb adóbevallást tenni mindaddig, ameddig a települési adót (adókötelezettséget) érintő változás nem következett be.

(5) Amennyiben az adóalany az adóbevallását nem nyújtja be, úgy az adózás rendjéről szóló 2003. évi XCII. törvény (továbbiakban: Art.) 125.§ (6a) bekezdése alapján az adóhatóság a települési adót az Art-ban szabályozottak szerint az adózó bevallásának hiányában is kivetheti (a továbbiakban: adóhatósági adómegállapítás). Az adóhatósági adómegállapítás az adózót a bevallási kötelezettsége alól nem menti fel.

(6) Az adóhatóság a mentesség fennállásának tényét helyszíni ellenőrzés során jogosult felülvizsgálni, és amennyiben megállapítja, hogy 4.§ a) pontja szerinti mezőgazdasági művelés ténylegesen nem valósul meg, úgy jogosult a mentesség vélelmét megdönteni, és az adót kivetni.

**9.§** A települési adót az adózónak félévenként, két egyenlő részletben március 15-ig és szeptember 15-ig kell megfizetni az önkormányzat települési adó beszedési számlájára.

**10. §** A települési adó bevallási nyomtatványát e rendelet 1. melléklete tartalmazza.

**9. Értelmező rendelkezések**

**11.§** (1) E rendelet alkalmazásában

*a) önkormányzat illetékességi területe:* az önkormányzat közigazgatási határa által behatárolt — bel- és külterületet magában foglaló — térség, amelyre az önkormányzati hatáskör kiterjed;

b) *külterület:* a település közigazgatási határának belterületén kívül eső földrészlete, ideértve a zártkertet is;

c) *termőföld:* az ingatlan-nyilvántartásban szántó, szőlő, gyümölcsös, kert, rét, legelő (gyep), nádas, erdő, fásított terület, halastó művelési ágban nyilvántartott földrészlet, alrészlet;

d) *tulajdonos:* az ingatlan tulajdonosa az a személy vagy szervezet, aki/amely az ingatlan-nyilvántartásban tulajdonosként szerepel. Amennyiben az ingatlan tulajdonjogának átruházására irányuló szerződést az ingatlanügyi hatósághoz benyújtották – melynek tényét az ingatlanügyi hatóság széljegyezte –, a szerző felet kell tulajdonosnak tekinteni, kivéve, ha a tulajdonjog bejegyzése iránti kérelmet az ingatlanügyi hatóság jogerősen elutasította vagy azt visszavonták vagy a bíróság megállapította a szerződés érvénytelenségét. Egyéb módon történő tulajdonszerzés esetére a Polgári Törvénykönyv vonatkozó szabályai az irányadók;

e) *vállalkozó:* a gazdasági tevékenységet saját nevében és kockázatára haszonszerzés céljából, üzletszerűen végző

*ea)* a személyi jövedelemadóról szóló törvényben meghatározott egyéni vállalkozó,

*eb)* a személyi jövedelemadóról szóló törvényben meghatározott mezőgazdasági őstermelő, feltéve, hogy őstermelői tevékenységéből származó bevétele az adóévben a 600 000 forintot meghaladja,

*ec)* a jogi személy, ideértve azt is, ha az felszámolás vagy végelszámolás alatt áll,

*ed)* egyéni cég, egyéb szervezet, ideértve azt is, ha azok felszámolás vagy végelszámolás alatt állnak.

(2) Tényleges mezőgazdasági művelés alatt állónak minősül

a) a ténylegesen bevetett, művelt és a jó kultúrállapotban tartott

aa) szántóföldi hasznosítású terület,

ab) gyümölcsültetvény,

ac) szőlőültetvény,

ad) konyhakertként művelt terület,

b) a rét és legelő hasznosítású terület, abban az esetben, ha az adózó – az illetékes állategészségügyi hatóság által kiadott igazolással - hitelt érdemlően bizonyítja, hogy állatállománnyal rendelkezik. Állatállománynak minősül a legalább 10 juh, kecske, ló vagy szarvasmarha.

c) az erdő hasznosítású terület, abban az esetben, ha az adózó – az illetékes erdészeti hatóság által kiadott igazolással – hitelt érdemlően bizonyítja, hogy azon az erdőről, az erdő védelméről és az erdőgazdálkodásról szóló törvény szerinti erdőgazdálkodási tevékenységet folytat.

(3) Az ingatlan teljes területe mezőgazdasági művelés alatt áll abban az esetben, ha az ingatlan területének 100 %-a a tárgyévben tényleges mezőgazdasági művelés alatt állt. Amennyiben az ingatlanon bármilyen a mezőgazdasági tevékenységhez nem kötődő felépítmény, egyéb tárgy (pl. téglarakás, bármilyen mezőgazdasági tevékenységhez nem kötődő objektum, csatornafedél vagy más műtárgy) található – ide nem értve a közüzemi szolgáltató által létesített, nem kizárólag a földterület közüzemi ellátását szolgáló vagy a növénytermesztést szolgáló műtárgyat (pl. fúrt/ásott kút, üvegház, fóliasátor, szőlőkordon) - az adómentesség feltételei nem valósulnak meg.

**10. Záró rendelkezések**

**12.§** Ez a rendelet 2017. január 1. napján lép hatályba.

**13.§** E rendelet alapján az adózónak első alkalommal 2017. február 15. napjáig kell bevallást tennie az adóköteles ingatlanáról.

Délegyháza, 2016. november 21.

dr. Riebl Antal sk. dr. Molnár Zsuzsanna sk.

polgármester jegyző

A rendelet kihirdetve:

Délegyháza, 2016. november 22.

dr. Molnár Zsuzsanna sk.

jegyző

Egységes szerkezetbe foglalta:

Délegyháza, 2017. november …..-án:

dr. Molnár Zsuzsanna

jegyző